‘ফ্রাইডে দ্য থার্টিন্থ’ নামের বিখ্যাত হলিউডি হরর ছবিটি হয়তো অনেকেরই মনে আছে। ১৯৮০ সালে এই সিরিজের প্রথম ছবিটি মুক্তি পায়। ছবির বিষয় ছিল কিছু টিনএজার ছেলেমেয়ের ক্রমাগত খুন হয়ে যাওয়া এবং সেই সব হত্যার সূত্র ধরে জেসন নামের এক সাইকোপ্যাথের সন্ধান। আবিশ্ব সাড়া ফেলে সেই ছবি। তার পরে চলতেই থাকে সেই ছবির সিরিজ। ২০০৯ সালে রিভাইভ করা হয় সেই সিরিজকে। আবার তুমুল জনপ্রিয়তা পায় ‘ফ্রাইডে দ্য থার্টিন্থ’।
কিন্তু একটা প্রশ্ন সকলের মনেই ১৯৮০ সাল থেকে ঘুরপাক খেতে শুরু করে, এই বিশেষ দিনটিকেই বা কেন পাশ্চিমী সমাজ এতটা ‘অশুভ’ বলে মনে করে কেন? কী রহস্য রয়েছে এর পিছনে?
• খ্রিস্টীয় সমাজে ১৩ সংখ্যাটিকেই অশুভ বলে মনে করা হয়। এর পিছনে রয়েছে যিশুর শেষ নৈশভোজের কাহিনি। সেই ভোজসভায় যিশু-সহ শিষ্যদের মোট সংখ্যা ছিল ১৩। তার পরে কী ঘটে তা সকলেই জানেন। আর এটাও মনে রাখা দরকার, সেই নৈশভোজের পরের দিনটিই ছিল শুক্রবার।
• খ্রিস্টীয় দ্বাদশ শতকে ক্রুসেডের কালে জেরুজালেমের সলোমন মন্দির রক্ষার জন্য তৈরি হয় ‘নাইট টেম্পলার’ নামের এক সন্ন্যাসী-যোদ্ধাদের বাহিনী। তাঁরা ত্রয়োদশ শতকের মধ্যে বিপুল ক্ষমতাসম্পন্ন হয়ে ওঠেন। এতটাই ক্ষমতা তাঁরা খ্রিস্টীয় জগতে ভোগ করতে শুরু করেন যে, পোপ পর্যন্ত সন্ত্রস্ত হয়ে ওঠেন। ক্রমে ক্রমে তাঁদের বিরুদ্ধে ষড়যন্ত্র শুরু হয়। চতুর্দশ শতকের গোড়ায় নাইট টেম্পলারদের বন্দি করা শুরু হয়। ১৩০৭ সালের ১৩ অক্টোবর ফরাসি নৃপতি চতুর্থ ফিলিপের আদেশক্রমে বিপুল সংখ্যক নাইট টেম্পলারকে বন্দি করা হয়। এবং এর পরেই নির্বিচারে হত্যা করা হয় তাঁদের। সেই বিশেষ দিনটিও ছিল শুক্রবার।
• ১৯০৭ সালে টমাস ডব্লিউ লসন ‘ফ্রাইডে দ্য থার্টিন্থ’ নামে একটি উপন্যাস লেখেন। সেই উপন্যাসে ওই বিশেষ দিনটিতে এক ব্রোকারের কারসাজিতে ওয়াল স্ট্রিটে এক বিরাট প্যানিক তৈরি হয়। এই উপন্যাসটিও যথেষ্ট ইন্ধন দেয় ‘ফ্রাইডে দ্য থার্টিন্থ’-এর ‘অশুভকরণ’-এ।
সব মিলিয়ে ‘ফ্রাইডে দ্য থার্টিন্থ’ এমন অশুভ ইমেজ তৈরি হয়ে রয়েছে যে, তা সাফ করাই মুশকিল।
দেখুন ফোটোগ্যালারি
নিঝুম রাতে ভয়ের আর এক নাম ‘ফ্রাইডে দ্য ১৩’